  Майя Бывальцева 29-тӥ толшоре Удмуртие Санкт-Петербургысь документальной киноя режиссёр Юлия Миронова лыктоз. Со бесерманъёс сярысь «Нация» выль фильмзэ возьматоз, ивортэ Информатизацияя но дышетонлэсь ӟечлыксэ дунъянъя элькун центрлэн пресс-службаез. Нимысьтыз возьматон но творчествоя пумиськонъёс элькунысь кык каръёсын ортчозы: Ижкарын — 29-тӥ толшоре 19 часын Удмурт кун университетлэн В. А. Журавлёв нимо лыдӟетъюртаз (Ломоносов нимо урам, 4б); Ижкарын — 30-тӥ толшоре 10 часын «Кванториум» нылпи технопаркын (Сереврный пролка, 9а); Глазкарын — 31-тӥ толшоре 19 часын «Россия» культура центрын (Советской урам, 29). Пумиськонын фильмлэн авторез аслэсьтыз мылкыдъёссэ вералоз, кинокартиналэн темаез пумысен ӧтем куноосын вераськон мыноз, озьы ик лулчеберетэз но кылэз утёнын туала технологиосты кутон сярысь ужпумез ӝутозы. Со сяна, Мария Корепанова бесерман крезьёсты быдэстоз. Кинокартина берло кӧня ке аръёс ӵоже снимать каремын. «Нация» — йӧскалык асвалан но глобализаци ужпум шоры палэнысен учкон, верамын ивортонын.  Тодэ вайытом, 2017-тӥ арын гудырикошконэ Удмуртие Санкт-Петербургысь крезьгурчи, бесерманъёс сярысь документальной фильмлы крезьгур гожтӥсь Виктор Сологуб но Англиысь куарая режиссёр, быдэс дуннеын калык крезьгуръёсты гожъясь Ричард Чаппель вуылӥзы. Быдэс дуннеын тодмо лейбл бесерманъёслэн но уйпал удмуртъёслэн крезьёсынызы диск поттыны малпа.  Тегъёс: Лулчеберет Ижкар кино Удмуртия йӧскалыклулчеберет бесерманъёс  